b'\n_START_ARTICLE_\nLoimaa\n_START_SECTION_\nHistoriaa\n_START_PARAGRAPH_\nHistoriallisesti Loimaa on osa Satakuntaa, ja maakuntansa reuna-alueena se asutettiin suhteellisen my\xc3\xb6h\xc3\xa4\xc3\xa4n. Aina 1800-luvulle asti se oli talonpoikainen maanviljelysalue, jossa ei ollut juurikaan muita elinkeinoja tai teollisuutta. _NEWLINE_Kun Turku\xe2\x80\x93Toijala-rautatie valmistui vuonna 1876, se antoi piristysruiskeen koko Loimaan seudulle. Rautatie toi mukanaan uutta taloudellista toimintaa, joka sys\xc3\xa4si teollisuuden kehittymisen alkuun. Loimaalle rakennettiin rautatieasema heti radan valmistumisen yhteydess\xc3\xa4, ja sen ymp\xc3\xa4rille kasvoi 1900-luvun alkuun menness\xc3\xa4 kaupungin nykyinen keskusta. Loimaan asemanseutu erotettiin omaksi kauppalakseen 1921 ja se sai kaupunkioikeudet 1969. Samoihin aikoihin valmistui my\xc3\xb6s nykyinen valtatie 9. Valtatie 2 kulki ennen nykyisen linjauksensa valmistumista Loimaan keskustan kautta._NEWLINE_Viimeist\xc3\xa4\xc3\xa4n rautatie liitti historiallisesti Satakuntaan kuuluneen Loimaan entist\xc3\xa4 enemm\xc3\xa4n Turun vaikutuspiiriin niin, ett\xc3\xa4 Loimaa on Suomen nykyisess\xc3\xa4 maakuntajaossa jo vakiintunut osa Varsinais-Suomea. Lienee mahdotonta m\xc3\xa4\xc3\xa4ritell\xc3\xa4 tarkalleen sit\xc3\xa4, milloin Loimaa on "siirtynyt" maakunnallisesti Satakunnasta osaksi Varsinais-Suomea. Esimerkiksi 1960-luvulla julkaistussa Uudessa Tietosanakirjassa mainitaan jokseenkin ristiriitaisesti, ett\xc3\xa4 (silloinen) Loimaan kauppala kuuluu Ala-Satakuntaan, mutta (silloinen) Loimaan maalaiskunta sen sijaan Varsinais-Suomeen.    _NEWLINE_Samassa teoksessa Loimaan ruotsinkieliseksi nimeksi mainitaan Loimijoki. Nimi perustuu Loimaan seudulla virtaavaan samannimiseen jokeen. Nyky\xc3\xa4\xc3\xa4n Loimaalla ei kuitenkaan ole en\xc3\xa4\xc3\xa4 ruotsinkielist\xc3\xa4 nime\xc3\xa4.\n_START_SECTION_\nMaantiedett\xc3\xa4 ja maisemia\n_START_PARAGRAPH_\nMaisemat Loimaalla ovat suurelta osin savitasankoa, josta suuri osa on raivattu pelloksi. Vaihtelua tuovat saveen uurtuneet jokiuomat, kalliosyd\xc3\xa4miset moreenim\xc3\xa4et ja paikoin suot, joihin kuuluu muun muassa Eksyssuo Kosken, Someron ja Yp\xc3\xa4j\xc3\xa4n rajalla, sek\xc3\xa4 kaksi harjujaksoa. N\xc3\xa4ist\xc3\xa4 toinen seurailee Loimaan rajoja l\xc3\xa4nness\xc3\xa4 ja toinen pohjoisessa, entisen Mets\xc3\xa4maan kunnan alueella, miss\xc3\xa4 pinnanmuodot ovat hieman vaihtelevampia. T\xc3\xa4\xc3\xa4ll\xc3\xa4 valtatie 2 kulkee pitkin harjua noin 15 kilometrin matkan Humppilan Ven\xc3\xa4j\xc3\xa4n ja Loimaan Leppij\xc3\xa4rven v\xc3\xa4lill\xc3\xa4. kantatien 41 varrella Alastaron l\xc3\xa4nsiosassa maisemaa hallitsee Koskelta ja Mellil\xc3\xa4st\xc3\xa4 S\xc3\xa4kyl\xc3\xa4\xc3\xa4n ulottuvaan harjujaksoon liittyv\xc3\xa4 Virttaankankaan harjualue._NEWLINE_Loimaan keskustan, Hirvikosken ja Alastaron taajamien l\xc3\xa4pi virtaa Tammelasta alkunsa saava ja Huittisissa Kokem\xc3\xa4enjokeen laskeva Loimijoki, jonka vesi on alueen savimaiden takia v\xc3\xa4rilt\xc3\xa4\xc3\xa4n ruskeaa. Alastarolla siihen laskee Loimaan pohjoisosien ja Mets\xc3\xa4maan kirkonkyl\xc3\xa4n halki virtaava Loimijoen suurin sivujoki Kojonjoki, joka saa alkunsa Forssan Koij\xc3\xa4rvest\xc3\xa4. Etel\xc3\xa4st\xc3\xa4 Loimijokeen laskee Alastarolla Mellil\xc3\xa4st\xc3\xa4 alkunsa saava Niinijoki ja l\xc3\xa4hell\xc3\xa4 Hirvikoskea Loimaan Joenper\xc3\xa4n kyl\xc3\xa4st\xc3\xa4 alkunsa saava Pet\xc3\xa4joki. J\xc3\xa4rvi\xc3\xa4 on vain muutamia l\xc3\xa4hinn\xc3\xa4 harjujen liepeill\xc3\xa4.\n_START_SECTION_\nPalvelut\n_START_PARAGRAPH_\nLoimaan keskustassa on palveluita ja kerrostaloja, mutta k\xc3\xa4velymatkan p\xc3\xa4\xc3\xa4ss\xc3\xa4 keskustasta alkavat omakotitalot. Jonkin verran ydinkeskustaa on hiljent\xc3\xa4nyt suurmyym\xc3\xa4l\xc3\xb6iden nouseminen keskustan l\xc3\xa4nsilaidalle Turusta Tampereelle johtavan valtatie 9:n varteen. Syksyll\xc3\xa4 2012 alueella avattiin Prisma ja Citymarket._NEWLINE_Loimaan oppilaitoksiin kuuluvat kaksi yl\xc3\xa4astetta, Loimaan lukio, useasta eri toimipisteest\xc3\xa4 muodostuva Loimaan ammatti- ja aikuisopisto sek\xc3\xa4 Loimaan evankelinen kansanopisto. Loimaalla toimii my\xc3\xb6s Loimaan Seudun Musiikkiopisto._NEWLINE_Loimaan Lehti on kolme kertaa viikossa ilmestyv\xc3\xa4 paikallislehti, jonka levikki vuonna 2010 oli 8 717.\n_START_SECTION_\nUrheilu\n_START_PARAGRAPH_\nAlueen urheiluseuroista tunnetuimpiin kuuluvat Lentopallon Mestaruusliigassa pelaava Hurrikaani-Loimaa, pes\xc3\xa4palloseura Loimaan Palloilijat ja Korisliigassa aiemmin pelannut Nilan Bisons. Muita loimaalaisia seuroja ovat Loimaan Jankko, jonka toimintaan kuuluu yleisurheilu, hiihto, ampumahiihto, suunnistus ja lentopallo, j\xc3\xa4\xc3\xa4kiekkoseura Loimaan Rockets sek\xc3\xa4 l\xc3\xa4hinn\xc3\xa4 yleisurheilusta ja voimailusta tunnetut Loimaan Leisku ja Loimaan Voima.\n_START_SECTION_\nHer\xc3\xa4tysliikkeet sek\xc3\xa4 muut kirkko- ja uskontokunnat\n_START_PARAGRAPH_\nKirkon sis\xc3\xa4isist\xc3\xa4 her\xc3\xa4tysliikkeist\xc3\xa4 paikkakunnalla toimii vanhan Loimaan, Mellil\xc3\xa4n ja Alastaron alueilla evankelisuus, jonka lis\xc3\xa4ksi vanhoillislestadiolainen Forssa-Loimaan Rauhanyhdistys toimii Loimaalta k\xc3\xa4sin. Paikkakunnalla on my\xc3\xb6s Suomen evankelisluterilaiseen l\xc3\xa4hetyshiippakuntaan kuuluva Hyv\xc3\xa4n Paimenen luterilainen seurakunta._NEWLINE_Muita kirkkokuntia edustaa helluntaiher\xc3\xa4tykseen kuuluva Loimaan helluntaiseurakunta. Lis\xc3\xa4ksi Suomen vapaakirkon Forssan vapaaseurakunnalla on s\xc3\xa4\xc3\xa4nn\xc3\xb6llist\xc3\xa4 toimintaa Loimaalla. Suomen ortodoksisen kirkon Turun ortodoksinen seurakunta j\xc3\xa4rjest\xc3\xa4\xc3\xa4 Loimaalla jumalanpalveluksia._NEWLINE_Muita uskontokuntia edustavat ainakin Jehovan todistajat, joilla on Loimaalla seurakunta sek\xc3\xa4 buddhalaisuus, jota edustavalla Buddhalainen Dharmakeskus -yhteis\xc3\xb6ll\xc3\xa4 on retriittikeskus Alastaron Ylh\xc3\xa4isiss\xc3\xa4.\n_START_SECTION_\nKulttuuriymp\xc3\xa4rist\xc3\xb6j\xc3\xa4\n_START_PARAGRAPH_\nLoimaan alueella on nelj\xc3\xa4 valtakunnallisesti merkitt\xc3\xa4v\xc3\xa4\xc3\xa4 rakennettua kulttuuriymp\xc3\xa4rist\xc3\xb6\xc3\xa4: Huovintie, Loimaan rautatieasema, Kanta-Loimaan kirkko ja pappila sek\xc3\xa4 Vesikosken historiallinen tehdasalue.\n_START_SECTION_\nKulmakuntia\n_START_PARAGRAPH_\nKulmakuntia, jotka eiv\xc3\xa4t ole kyli\xc3\xa4 mutta ovat esimerkiksi entisi\xc3\xa4 tai nykyisi\xc3\xa4 kyl\xc3\xa4keskuksia tai koostuvat useasta kyl\xc3\xa4st\xc3\xa4, ovat esimerkiksi Kojonkulma, Haara-Onkijoki, Niinijoki ja Orisuo. N\xc3\xa4ihin rinnastuvat kylist\xc3\xa4 muodostuneitten kyl\xc3\xa4keskusten vaikutusalueet, joihin kuuluu my\xc3\xb6s ymp\xc3\xa4r\xc3\xb6ivi\xc3\xa4 kyli\xc3\xa4.\n_START_SECTION_\nMuuta\n_START_PARAGRAPH_\nLoimaa on mukana my\xc3\xb6s vuonna 2008 julkaistussa Monopoly - T\xc3\xa4ss\xc3\xa4 ja nyt - Suomi peliss\xc3\xa4. Kiinteist\xc3\xb6peliruudussa ja pelin kotelossa on kuva Kanta-Loimaan Kirkosta. Loimaa on peliss\xc3\xa4 sijoitettu viidenneksitoista arvokkaimmaksi kiinteist\xc3\xb6ksi, ja tarkoittaa ett\xc3\xa4 Loimaa oli viidestoista \xc3\xa4\xc3\xa4nestykss\xc3\xa4, jossa pelaajat saivat \xc3\xa4\xc3\xa4nest\xc3\xa4\xc3\xa4. Arvokkain ja eniten \xc3\xa4\xc3\xa4nestetty oli Turenki. Loimaa on peliss\xc3\xa4 oman v\xc3\xa4risarjansa arvokkain, Lappeenrannan ja H\xc3\xa4meenlinnan kanssa. Loimaa on Monopolyn tavalliseen suomalaiseen versioon verrattuna Kaisaniemenkadun kohdalla laudasta.'